Na temelju članka 91. Zakona o proračunu (“Narodne novine”, broj 144/21) i članka 37. Statuta Grada Šibenika ("Službeni glasnik Grada Šibenika", broj 2/21), Gradsko vijeće Grada Šibenika na 20. sjednici održanoj 20. lipnja 2024. godine usvaja

**Godišnji izvještaj o provedbi Višegodišnjeg plana uravnoteženja Proračuna Grada Šibenika za 2023. godinu**

Gradsko vijeće Grada Šibenika je uz Proračun Grada Šibenika za razdoblje 2023. – 2025. godine donijelo Višegodišnji plan uravnoteženja Proračuna Grada Šibenika kojim je planirano sukcesivno pokriće manjka prihoda i primitaka u navedenom trogodišnjem razdoblju u iznosima kako slijedi:

* 2023. - u iznosu od 1.385.000 eura;
* 2024. – u iznosu od 3.782.600 eura;
* 2025. – u iznosu od 3.782.600 eura.

Za procjenu iznosa visine manjka korišteni su podaci iz konsolidiranih financijskih izvještaja razine 23 iz 2021. godine u dijelu koji se odnosi na iznos manjka prihoda i primitaka za pokriće u sljedećem razdoblju te podaci iz financijskih izvještaja Grada Šibenika razine 22 za razdoblje siječanj – rujan 2022. godine.

U 2023. godini dolazi do značajnog povećanja prihoda poslovanja Grada Šibenika u odnosu na 2022. godinu i to za 7.037.984,21 eura, što je dokaz da je Grad uložio dodatne napore u svrhu realizacije mjera za otklanjanje uzroka nastanka negativnog poslovanja te mjera za stabilno održivo poslovanje. Najznačajnije povećanje prihoda unutar ove skupine bilježe:

* prihodi od poreza i prireza na dohodak za 5.306.191,43 eura;
* prihodi od poreza na promet nekretnina za 1.315.268,72 eura;
* prihodi od komunalne naknade za 554.625,45 eura;
* kazne za prometne prekršaje za 239.026,82 eura;
* prihodi od zateznih kamata za 184.788,10 eura.

Grad je dosad posebnu pažnju posvećivao praćenju natječaja iz EU fondova te pripremi i prijavi na iste. U 2023. godini su sklopljeni brojni ugovori o dodjeli bespovratnih EU sredstava kao i ugovori o sufinanciranju projekata iz nacionalnih izvora ukupne vrijednosti 3.898.766,25 eura čime se značajno rasteretilo financiranje provedbe projekata iz izvora Proračuna.

Prihodi od prodaje nefinancijske imovine također bilježe veće ostvarenje u odnosu na 2022. godinu za 1.110.960,21 eura zbog više ostvarenih prihoda od prodaje zemljišta u vlasništvu Grada Šibenika u Industrijskoj zoni Podi te zbog prodane zgrade bivšeg Studentskog doma na Šubićevcu.

Kao posljedica rasta prihoda Grad je u financijskim izvještajima razine 22 za 2023. godinu ostvario višak prihoda i primitaka u iznosu od 6.191.464,42 eura te je na taj način značajno smanjen preneseni manjak prihoda iz prethodnih godina koji je na dan 31.12.2023. godine ukupno iznosio 1.908.031,19 eura.

Kako je kod sukcesivnog planiranja manjka kroz trogodišnje razdoblje potrebno uključiti konsolidirani rezultat poslovanja koji uključuje i sve proračunske korisnike (financijski izvještaji razine 23), tako se uzima manjak prihoda i primitaka za pokriće u sljedećem razdoblju iskazan u obrascu PR-RAS razine 23, a koji je na dan 31.12.2023. godine iznosio 2.229.289,87 eura.

Sukladno navedenom, Grad je kontinuirano u 2023. godini podmirivao sve svoje obveze kao i obveze proračunskih korisnika u zakonskim rokovima. Također je u 2023. godini, bez dodatnih troškova, izvršena prijevremena otplata nedospjele glavnice kredita Zagrebačke banke d.d. i beskamatnog zajma Ministarstva financija uslijed pada prihoda čiji je rok otplate bio u 2024. godini.

U nastavku se daje tabelarni prikaz izvršenja planiranih mjeraza otklanjanje utvrđenih uzroka nastanka negativnog poslovanja te mjera za stabilno održivo poslovanje u 2023. godini:

|  |  |  |  |  |
| --- | --- | --- | --- | --- |
| **NAZIV MJERE** | **NAČIN PROVEDBE** | **ROK PROVEDBE** | **TROGODIŠNJI FINANCIJSKI UČINAK**  **(EUR)** | **IZVRŠENO U 2023.** |
| Praćenje naplate prihoda i provođenje mjera prisilne naplate | Postupanje prema važećem Pravilniku o postupcima naplate potraživanja | 31.12.2025. | 721.400 | 140.857 |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2025. | 6.636.160 | 3.898.766 |
| Uvođenje sustava za evidentiranje nekretnina u vlasništvu Grada | Izrada registra nekretnina u vlasništvu Grada i učinkovito raspolaganje nekretninama (zakup, najam, prodaja) | 31.12.2025. | 398.160 | / |
| Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | 31.12.2025. | 398.160 | / |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2025. | 398.160 | 196.595 |
| Implementacija sustava videonadzora na javnim površinama | Jednostavnije evidentiranje prometnih i komunalnih prekršaja | 31.12.2025. | 398.160 | 350.840 |

KLASA: 400-07/22-01/06

URBROJ: 2182-1-06/1-24-4

Šibenik, 20. lipnja 2024.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović,v.r.